પંચાયતી રાજ્યની સ્થાપના પછી પાંચ વર્ષ સુધી વડગામ તાલુકા પંચાયતના પ્રમુખપદે રહી વડગામ તાલુકાની જનતાની સેવા કરી. ત્યારબાદ ૧૯૬૮માં જિલ્લા પંચાયતના પ્રમુખપદે બિનહરીફ ચૂંટાઈ આવ્યા. આ સ્થાનેથી, તે પ્રાપ્ત થતાંની સાથે જ આમજનતાના પ્રશ્નોમાં ગૂંથાઈ ગયા. એ માટે રાત દિવસ મથામણ કરતા અને એના ઉકેલ માટે વ્યસ્ત શ્રી ગલબાભાઈ સાથે થોડો સમય એ પણ જીવનનો એક લ્હાવો હતો. જિલ્લાને મોખરાનું સ્થાન પ્રાપ્ત થાય તે માટે સતત પ્રયત્નશીલ સ્વગર્સ્થશ્રીએ એ વખતની કોંગ્રેસ સરકારમાં મહત્વના રાજપુરૂષ તરીકે સ્થાન પ્રાપ્ત કર્યુ હતું. તેમની ગણત્રી રાજ્યના એક અદના પુરૂષ તરીકે થવા લાગી હોવા છતાં અને ગુજરાતના અન્ય નેતાઓના પણ પ્રેરણાદાયી બન્યા હોવા છતાં તેમની નમ્રતા, સાદાઈ, કર્તવ્યનિષ્ઠા અને સેવામાં કદાપિ ન્યૂનતા આવી નહોતી.